12. ฐานะการเงินและผลการดำเนินงาน

(1) งบการเงิน

(1) สรุปรายงานการสอบบัญชี ในระยะ 3 ปีที่ผ่านมา ตามเอกสารแนบ 2

(2) ตารางสรุปงบการเงินรวม ในระยะ 3 ปีที่ผ่านมา ตามเอกสารแนบ 3, 4, 5, 6

(3) อัตราส่วนทางการเงินที่สำคัญ ดังเอกสารแนบ 7

(2) คำอธิบายและการวิเคราะห์ของฝ่ายจัดการ

1.  ผลการปฏิบัติตามแผนการดำเนินธุรกิจ

  บริษัทย่อยของบริษัทคือ บริษัท ยูเนี่ยนเอ็นเนอร์ยี่ จำกัด
  ได้ลงทุนร่วมกับผู้ร่วมลงทุนชาวต่างประเทศในบริษัท ยูเนี่ยนเพาเวอร์ดีเวลลอปเม้นท์ จำกัด
  ซึ่งเป็นเจ้าของโครงการผลิตกระแสไฟฟ้าอิสระที่จังหวัดประจวบคีรีขันธ์ ที่จะมีกำลังการผลิต
  1,400 เมกะวัตต์ เดิมแผนการเริ่มโรงงานดังกล่าวคือปี 2540 และใช้เวลา 4 ปี
  ในการก่อสร้างให้แล้วเสร็จ
  ซึ่งบริษัทจะได้รายได้จากเงินปันผลเมื่อโครงการนี้ได้ดำเนินกิจการแล้วในปีที่ 2
  นับจากเริ่มดำเนินการผลิต
  แต่ด้วยเหตุที่โครงการนี้ได้ถูกเลื่อนกำหนดจากเดิมมาจนถึงปัจจุบันและยังไม่สามารถสร้างโรงงานได้ตามข้อมูลที่เปิดเผยไว้ในหัวข้อปัจจัยความเสี่ยงแล้ว
  ดังนั้น โครงการนี้จึงไม่ได้เป็นไปตามแผนที่กำหนด
  เงินปันผลที่คาดว่าจะได้ในระยะเวลาอันใกล้อีก 2 ปี จึงยังไม่ได้รับตามแผนเดิม

2.  ผลการดำเนินงาน

    1.  ภาพรวมของผลการดำเนินงานที่ผ่านมา

  ผลการดำเนินงานของบริษัทและบริษัทย่อยในรอบปีที่ผ่านมา บริษัทมีกำไรสุทธิสำหรับปี เป็นจำนวน
  921.28 ล้านบาท ซึ่งลดลงเท่ากับร้อยละ 3.76 จากปี 2543 ที่มีจำนวน 957.32 ล้านบาท
  ทั้งนี้มีสาเหตุจากการเปลี่ยนแปลงหลายปัจจัยที่กระทบต่อผลการดำเนินงานคือ

(1) สภาวะทางเศรษฐกิจและการเมือง

  ในช่วงปีที่ผ่านมา เศรษฐกิจไทยมีการขยายตัวต่ำ สภาวะโดยรวมยังไม่ฟื้นตัว
  ตามที่หน่วยงานต่างๆ ได้เคยคาดหวังไว้ ความเชื่อมั่นของผู้บริโภคยังไม่เพิ่มขึ้น
  ประกอบกับภาวะเศรษฐกิจชะลอตัวที่เกิดขึ้นใน ญี่ปุ่น ยุโรป และสหรัฐอเมริกา
  โดยเฉพาะเกิดเหตุการณ์รุนแรง เมื่อวันที่ 11 กันยายน ปี2544
  มีส่วนกระทบกระเทือนต่อการส่งออกของบริษัท ทำให้ถูกเลื่อนการส่งของไปต่างประเทศ
  และมีส่วนชะลอการสั่งซื้อด้วยส่วนปริมาณการขายภายในประเทศ กำลังซื้อของคู่ค้าไม่เพิ่ม
  หรือไม่มีการขยายตัวอย่างมีนัยสำคัญ

 (2) การตลาดและการแข่งขัน 

เนื่องจากภาวะตลาดของสินค้าอุตสาหกรรมปรับตัวไปในทิศทางที่ใช้แรงงานคุณภาพสูงขึ้น เช่น
อีเล็คทรอนิคส์ สิ่งทอ และมีการปรับเปลี่ยนรูปแบบสินค้า ตลอดจนเกิดภาวะการแข่งขันรุนแรง
เป็นเหตุให้กดดันราคาขายของสินค้าต่อหน่วยลดลง
และมีการปรับตัวให้ไปในทิศทางเดียวกับความต้องการของตลาด อย่างไรก็ตาม
บริษัทพยายามรักษาสัดส่วนของส่วนแบ่งตลาดของบริษัทให้คงอยู่
และปรับกลยุทธ์ทางการตลาดให้เหมาะสมกับเหตุการณ์ที่เกิดขึ้นในขณะนั้น ๆ

 (3) การเพิ่ม/ลดสินค้าและบริการ

บริษัทมีการพัฒนาผลิตภัณฑ์ เช่น ชิ้นส่วนอีเล็คทรอนิคส์ มีการเปลี่ยน MODEL ให้มีคุณภาพสูงขึ้น
และอุตสาหกรรมด้านรองเท้า บริษัทได้ขยายธุรกิจผลิตรองเท้ากีฬา
โดยสร้างตราสินค้าของตนเองคือ D–MAQ
ซึ่งเป็นผลิตภัณฑ์ที่จำหน่ายในประเทศแยกจากผลิตภัณฑ์ที่รับจ้างผลิตจากต่างประเทศ
ทั้งนี้เพื่อปรับตนเองให้มีศักยภาพและทันต่อธุรกิจที่ก้าวหน้าอย่างต่อเนื่อง

(4) อัตราแลกเปลี่ยนเงินตราต่างประเทศ

บริษัทมีรายได้จากการส่งออกสินค้าไปจำหน่ายยังต่างประเทศ
ในขณะเดียวกันก็มีการนำเข้าวัตถุดิบจากต่างประเทศ ซึ่งเป็นสกุลเงินตราต่างประเทศ
นโยบายของบริษัทได้ดำเนินการลดความเสี่ยงจากอัตราแลกเปลี่ยนเงินตราต่างประเทศ
โดยซื้อขายเงินตราต่างประเทศล่วงหน้า
เพื่อให้เกิดความแตกต่างระหว่างอัตราแลกเปลี่ยนให้น้อยที่สุด
และพยายามทำสัญญาครอบคลุมต้นทุนที่เป็นเงินตราต่างประเทศให้สามารถจัดการได้ในระดับที่เหมาะสม

1.  ผลการดำเนินงานที่ผ่านมาของกลุ่มธุรกิจ

(1) รายได้จากการขายหรือบริการ

  บริษัทมีรายได้จากการขายเมื่อเทียบกับปีที่ผ่านมา ลดลง 445.6 ล้านบาท หรือ

2.45 % ซึ่งมีสาเหตุหลักมาจาก รายได้จากการขายกลุ่มสิ่งทอ มีจำนวนลดลงเมื่อเทียบกับปีที่ผ่านมา
ทั้งนี้เป็นผลมาจากภาวะเศรษฐกิจชะลอตัว โดยเฉพาะในต่างประเทศ
และแนวโน้มราคาตลาดของสินค้าลดลง ซึ่งทำให้ราคาขายต่อหน่วยลดต่ำลงด้วย แต่ในกลุ่มธุรกิจอื่น
ยอดขายไม่ได้ลดลง

(2) รายได้อื่น

บริษัทมีรายได้อื่นในปีนี้เทียบกับปีที่ผ่านมา เพิ่มขึ้น 42.4 ล้านบาท หรือเพิ่มขึ้น 11 %
ทั้งนี้เนื่องจากบริษัทมีกำไรจากอัตราแลกเปลี่ยนเพิ่มขึ้น 74.39 ล้านบาท
ในขณะที่มีรายได้จากเงินปันผลลดลง 9.4 ล้านบาท และรายได้อื่นๆ ลดลงเล็กน้อย นอกจากนี้
ตามมาตรฐานบัญชีได้กำหนดให้มีการรับรู้ส่วนแบ่งผลกำไรขาดทุนจากเงินลงทุนในบริษัทร่วม
ตามวิธีส่วนได้เสีย ซึ่งในปีนี้ มีการรับรู้รายได้ส่วนนี้น้อยกว่าปีที่ผ่านมา จำนวน 240.98 ล้านบาท
หรือ 54.86 % ซึ่งมีสาเหตุหลักมาจาก
รายการขาดทุนจากการขายเงินลงทุนในบริษัทจดทะเบียนที่เกิดขึ้นในไตรมาสที่ 2 ของปี 2544
รายการดังกล่าวมิได้เกิดจากการดำเนินงานตามปกติของธุรกิจ
แต่หลายปีที่ผ่านมาได้มีการบันทึกสำรองเผื่อการลดราคาของหลักทรัพย์
โดยเป็นรายการหักในส่วนของผู้ถือหุ้น เนื่องจากยังมิได้มีรายการจำหน่ายไปจริง
แต่มีรายการจำหน่ายจริงในปี 2544 จึงย้ายรายการไปเข้างบกำไรขาดทุนตามมาตรฐานบัญชี
ซึ่งไม่ได้มีส่วนกระทบต่อฐานะการเงินของบริษัทแต่อย่างใด

(3) ต้นทุนและค่าใช้จ่ายในการขายและบริหาร

ในปีที่ผ่านมา บริษัทฯ มีต้นทุนขายลดลง 659 ล้านบาท หรือ 4.17 % เมื่อเทียบกับปีที่ผ่านมา
ทั้งนี้เนื่องจากยอดขายรวมได้ลดลง ตามข้อมูลในข้อ 2.2(1) จึงทำให้ต้นทุนขายลดลง
แต่ในขณะเดียวกันมีกลุ่มธุรกิจอื่นที่ยอดขายไม่ได้ลดลง
แต่ต้นทุนขายไม่ได้ผันแปรเพิ่มเท่ากับสัดส่วนการขายที่เพิ่มขึ้น
ส่วนค่าใช้จ่ายในการขายและบริหารเพิ่มขึ้น 11.89 ล้านบาท หรือ 0.77 % เมื่อเทียบกับปีที่ผ่านมา
ซึ่งมีสาเหตุมาจากมีค่าใช้จ่ายในการส่งออกเพิ่มขึ้นในธุรกิจด้านรองเท้าเป็นหลัก

(4) กำไร

ในรอบปีที่ผ่านมาบริษัทมีอัตรากำไรขั้นต้น เมื่อเปรียบเทียบกับรายได้จากการขายและรายได้รวม คือ
14.50 % และ 14.00 % ตามลำดับ ซึ่งสูงกว่าปีที่ผ่านมาเล็กน้อยซึ่งมีจำนวน 12.97 % และ
12.41 % ตามลำดับ เนื่องจากบริษัทมีสัดส่วนของต้นทุนขายลดลงมากกว่ายอดขายที่ลดลง
ซึ่งเป็นผลจากประสิทธิภาพการลดต้นทุนและค่าใช้จ่ายที่เกี่ยวข้อง
ในส่วนของอัตราส่วนกระแสเงินสดจากการดำเนินงานเมื่อเทียบกับกำไรสุทธิในรอบปี 2544
มีจำนวน 185.85 % เทียบกับในรอบปีที่ผ่านมา มีจำนวน 58.36 % มีอัตราเพิ่มขึ้น 127.49 %
ซึ่งเป็นอัตราส่วนที่แตกต่างอย่างมีนัยสำคัญ เนื่องจาก ณ สิ้นปี 2544
บริษัทมีสินทรัพย์บางประเภทลดลง เมื่อเทียบกับสิ้นปี 2543 กล่าวคือ สินค้าคงเหลือลดลง370.76
ล้านบาท ลูกหนี้การค้าลดลง 170.79 ล้านบาท สินทรัพย์หมุนเวียนอื่นลดลง 243.98 ล้านบาท รวม
3 รายการนี้ จำนวนเงินที่ลดลงเท่ากับ 785.53 ล้านบาท
ทำให้กระแสเงินสดจากการดำเนินงานเพิ่มขึ้นซึ่งเทียบเท่ากับ 85.27 % ของกำไรสุทธิ

ในส่วนของกำไรสุทธิปี 2544 บริษัทมีกำไรสุทธิ 921.28 ล้านบาท ลดลง 3.76 %
เมื่อเทียบกับกำไรสุทธิของปี 2543 ซึ่งเท่ากับ 957.32 ล้านบาท ซึ่งสาเหตุหลักคือ
การรับรู้ส่วนแบ่งกำไรของบริษัทร่วมตามวิธีส่วนได้เสียลดลง 240.98 ล้านบาท หรือ 54 %
ที่กล่าวไว้ในข้อ 2.2 (2) แล้ว ในเรื่องของอัตราส่วนกำไรสุทธิ ต่อรายได้รวมเท่ากับ 5.02 %
ใกล้เคียงกับปีที่ผ่านมาคือ 5.04 %

( 5 ) อัตราผลตอบแทนต่อผู้ถือหุ้น

ในรอบปีที่ผ่านมา บริษัทมีกำไรตามบัญชีวิธีส่วนได้เสีย
ซึ่งเป็นไปตามมาตรฐานบัญชีที่ได้รับรู้ส่วนแบ่งผลกำไรจากบริษัทย่อยและบริษัทร่วมแล้ว
กำไรสุทธิของบริษัทมีจำนวน 921.28 ล้านบาท กำไรสุทธิต่อหุ้น 3.57 บาท
บริษัทคาดว่าจะจ่ายเงินปันผลให้ผู้ถือหุ้นจำนวน 1.25 บาทต่อหุ้น
อัตราการจ่ายเงินปันผลเทียบเท่ากับ 35.01 % ของกำไรสุทธิของบริษัท

นโยบายในการจ่ายเงินปันผลของบริษัท ไม่ได้กำหนดเป็นสัดส่วนตัวเลขที่แน่นอน
แต่มีนโยบายให้ผู้ถือหุ้นได้รับผลตอบแทนในอัตราที่เหมาะสมกับการลงทุนอย่างสม่ำเสมอ
โดยคำนวณจากกำไรตามวิธีต้นทุนจริง ซึ่งเป็นผลจากกระแสเงินสดจริงที่บริษัทได้รับ

ประวัติการจ่ายเงินปันผลของบริษัท เทียบกับกำไรสุทธิต่อหุ้น ตามวิธี Equity คือ

ปี 2543 จ่ายเงินปันผล 1.25 บาทต่อหุ้น กำไรสุทธิต่อหุ้น 3.89 บาท

2542 ” 1.25 ” ” 4.20 ”

2541 ” 1.20 ” ” 9.09 ”

(จากการปรับปรุงอัตราแลกเปลี่ยน)

  2540 ” 1.00 ” ขาดทุนสุทธิต่อหุ้น (1.39) ”

(จากการปรับปรุงอัตราแลกเปลี่ยน)

2539 ” 1.50 ” กำไรสุทธิต่อหุ้น 2.63 ”

3. ฐานะการเงิน

การเปลี่ยนแปลงฐานะการเงินของบริษัทสามารถสรุปได้ดังนี้

3.1 สินทรัพย์ ณ 31 ธันวาคม 2544 บริษัทมีสินทรัพย์รวมเป็นจำนวนเงิน 17,584 ล้านบาท ลดลง
0.53 % เมื่อเทียบกับสิ้นปี 2543 ซึ่งมีจำนวน 17,679 ล้านบาท

(1) ส่วนประกอบของสินทรัพย์ ณ สิ้นปี 2544 ที่สำคัญคือ สินทรัพย์หมุนเวียน 37.64 %

เงินลงทุน 38.22 % ที่ดิน อาคารและอุปกรณ์สุทธิ 18.80 % และสินทรัพย์อื่น 5.33 %
ทั้งนี้ถ้าเปรียบเทียบสัดส่วนตัวเลของค์ประกอบของสินทรัพย์ ณ สิ้นปี 2543
ปรากฏว่าสินทรัพย์หมุนเวียนมีองค์ประกอบลดลง 1.73 %
เนื่องจากสินค้าคงเหลือมีองค์ประกอบลดลง 2.06 % ซึ่งเป็นของธุรกิจกลุ่มสิ่งทอ รองเท้า
และคอมพิวเตอร์ ซึ่งไม่มีสินค้าคงเหลือค้างมาก ณ วันสิ้นปี ซึ่งต้องเตรียมพร้อมส่งของช่วงต้นปีถัดไป
เหมือนกับเหตุการณ์ในสิ้นปี 2543 ในส่วนขององค์ประกอบเงินลงทุนสิ้นปี 2544 เทียบกับสิ้นปี 2543
เพิ่มขึ้น 1.08 % เนื่องจากมีเงินลงทุนในบริษัทร่วมเพิ่มขึ้น 209.54 ล้านบาท
ซึ่งมีสาเหตุมาจากในรอบปี 2544 บริษัทมีโครงการลงทุนเพิ่มในประเทศจีน โครงการชื่อ YIXING
BIOCHEMICAL ส่วนหนึ่งจำนวน 55 ล้านบาท
และส่วนที่เหลือเป็นการรับรู้ส่วนได้เสียในเงินลงทุนตามมาตรฐานการบัญชี
ซึ่งมีรายละเอียดปรากฎตามหมายเหตุประกอบงบการเงินข้อ 9 แล้ว สินทรัพย์ประเภท ที่ดิน อาคาร
และอุปกรณ์ มีองค์ประกอบของสัดส่วนในสินทรัพย์รวมปี 2544 เทียบกับปี 2543
ไม่มีความแตกกต่างอย่างมีนัยสำคัญ คือเพิ่มขึ้น 0.07 %
ซึ่งสามารถดูรายละเอียดประกอบได้ตามหมายเหตุประกอบงบการเงิน ข้อ 13

(2) คุณภาพของสินทรัพย์

ณ 31 ธันวาคม 2544
ยอดคงเหลือของลูกหนี้การค้าส่วนใหญ่ของบริษัทและบริษัทย่อยไม่เกินกำหนดเวลาชำระหนี้
อย่างไรก็ตาม บริษัทฯ
ได้ทำการประเมินมูลค่าสุทธิที่คาดว่าจะได้รับจากลูกหนี้การค้าที่ค้างชำระเกินกว่า 1 ปี
ซึ่งมีจำนวนประมาณ 61 ล้านบาท
และได้บันทึกค่าเผื่อหนี้สงสัยจะสูญสำหรับลูกหนี้ดังกล่าวที่คาดว่าจะเรียกเก็บเงินไม่ได้ไว้เป็นจำนวน
45.6 ล้านบาทแล้ว ซึ่งเทียบเป็นสัดส่วน 1.55 % ของลูกหนี้รวม บริษัทฯ
เชื่อว่าค่าเผื่อหนี้สงสัยจะสูญดังกล่าวมีจำนวนเพียงพอในสถานการณ์ปัจจุบัน
ในส่วนของเงินให้กู้ยืมระยะสั้นแก่กิจการที่เกี่ยวข้องกันนั้นบริษัทเชื่อว่า
แม้จำนวนเงินจะเพิ่มขึ้นตามตัวเลขของงบการเงินรวมจำนวน 468 ล้านบาท หรือ 105 %
นั้นเป็นสินทรัพย์ที่มีคุณภาพเต็มที่ มีความสามารถในการชำระคืนทั้งสิ้น
และมีการคิดอัตราดอกเบี้ยโดยอิงอัตราดอกเบี้ยของธนาคารพาณิชย์ขนาดใหญ่แห่งหนึ่ง
เงินให้กู้ส่วนนี้ใช้ไปเป็นเงินทุนหมุนเวียน และธุรกรรมที่เกี่ยวข้องในการประกอบกิจการ
ในส่วนของสินค้าคงเหลือ ที่มีจำนวนลดลง 23.07 % ได้แสดงเหตุผลไว้ในข้อ 3.1 (1)ข้างต้นแล้ว
โดยบริษัทมีการคำนวณหักสินค้าเสื่อมสภาพ และล้าสมัยออกแล้ว

ในกรณีเงินลงทุนได้แสดงตัวเลขที่รับรู้การขาดทุนจากค่าเผื่อการลดราคาของ
หลักทรัพย์ไว้แล้วตามข้อมูลที่ปรากฎในหมายเหตุประกอบงบการเงินข้อ 8 ข้อ 9 และข้อ 10
และบริษัทฯ มีความเห็นว่าการตั้งสำรองดังกล่าวมีความเพียงพอและเหมาะสมแล้ว

2.  สภาพคล่อง

(1) สำหรับปีสิ้นสุดวันที่ 31 ธันวาคม 2544 บริษัทฯ มีกระแสเงินสดจากกิจกรรมดำเนินงาน
1,712 ล้านบาท ใช้ไปในกิจกรรมลงทุน 759 ล้านบาท ใช้ไปในกิจกรรมจัดหาเงิน 997.67
ล้านบาท การที่กระแสเงินสดได้จากกิจกรรมดำเนินงาน 1,712 ล้านบาท ซึ่งมากกว่าปีที่ผ่านมา
206 % และเทียบกับกำไรสุทธิของปีนี้มี จำนวน 921 ล้านบาท คิดเป็น 185.85 %
เนื่องจากเหตุผลที่แสดงไว้แล้วข้างต้น ตามข้อ 2.2 (4) เรื่องกำไร

ในส่วนของกิจกรรมลงทุน บริษัทให้เงินกู้ยืมระยะสั้นแก่กิจการที่เกี่ยวข้องกันเพิ่มขึ้น 468 ล้านบาท
เพื่อใช้เป็นเงินทุนหมุนเวียนและธุรกรรมที่เกี่ยวข้องกับการดำเนินกิจการ
และมีการลงทุนซื้อสินทรัพย์ถาวรเพิ่มขึ้นประเภท อาคาร ระบบสาธารณูปโภคเครื่องจักร และอุปกรณ์
ในกลุ่มธุรกิจรองเท้า ธุรกิจคอมพิวเตอร์ และกลุ่มพลังงาน รวม 546 ล้านบาท หรือ 31.91 %
ของกระแสเงินสดจากกิจกรรมดำเนินงาน นอกจากนี้ในกิจกรรมจัดหาเงิน
บริษัทได้จ่ายชำระเงินกู้ยืมระยะสั้นจำนวน 45.8 ล้านบาท
ได้จ่ายคืนเงินกู้ยืมระยะยาวที่ครบกำหนดจำนวน 711.74 ล้านบาท
และจ่ายเงินปันผลให้ผู้ถือหุ้นจำนวน 381.57 ล้านบาท ดังนั้น
บริษัทมีเงินสดและรายการเทียบเท่าเงินสดสำหรับรอบปีสิ้นสุด ณ วันที่ 31 ธันวาคม 2544
ติดลบจำนวน 24.39 ล้านบาท บวกเงินสดและรายการเทียบเท่าเงินสดยกมาต้นงวด 926.89
ล้านบาท จึงรวมมีเงินสดและรายการเทียบเท่าเงินสด ณ วันสิ้นปี 2544 เท่ากับ 902.49 ล้านบาท

(2) เมื่อเทียบอัตราส่วนสภาพคล่องที่สำคัญ ณ สิ้นปี 2544
บริษัทมีอัตราส่วนสินทรัพย์หมุนเวียนต่อหนี้สินหมุนเวียนเท่ากับ 1.72 เท่า
อัตราส่วนสินทรัพย์สภาพคล่องต่อหนี้สินหมุนเวียนเท่ากับ 1.15 เท่า ซึ่งดีกว่าปีที่ผ่านมาคือ 1.51
เท่า และ 0.86 เท่า ตามลำดับ
จะเห็นได้ว่าบริษัทมีความสามารถที่จะเปลี่ยนสภาพของสินทรัพย์เป็นเงินสดได้ในเวลาอันรวดเร็วถึง
115 % ของหนี้สินหมุนเวียนทั้งหมด จึงสามารถกล่าวได้ว่า บริษัทมีสภาพคล่องมากเพียงพอ

(3) เรื่องระยะเวลาครบกำหนดของหนี้ระยะสั้นที่มีผลต่อสภาพคล่องของบริษัท

    ในรอบปี 2544 บริษัทได้จัดประเภทหนี้สินระยะยาวที่ครบกำหนดชำระใน 1
    ปีไว้เป็นประเภทหนี้ระยะสั้นด้วย ซึ่งบริษัทได้มีการชำระหนี้ดังกล่าว
    เมื่อถึงวันครบกำหนดในรอบปี 2544 รวม 711.74 ล้านบาท
    นอกจากนี้มีการชำระหนี้ระยะสั้นรวม 45.8 ล้านบาทด้วย คงเหลือเงินกู้ระยะยาว ณ วันสิ้นปี
    2544 จำนวนเงิน 1,000 ล้านบาท และมีหนี้ระยะสั้นกับบุคคลที่ไม่เกี่ยวข้องกัน จำนวน
    1,385 ล้านบาท (ซึ่งนอกเหนือจากเจ้าหนี้ทรัสต์รีซีทซึ่งมีลูกหนี้ L/C ที่จะ
    ชำระได้ตามระยะเวลา ) นอกจากนี้ บริษัทยังมีวงเงินกู้ยืมที่บริษัทยังมิได้ใช้อยู่จำนวนหนึ่ง
    ดังนั้นเมื่อคำนึงถึงมูลค่าและระยะเวลาของการได้มา
    และการใช้จ่ายไปของกระแสเงินทุนระยะสั้นนั้นมีความสอดคล้องกัน

3.3 รายจ่ายลงทุน

(1) ที่ผ่านมา บริษัทและบริษัทย่อยมีรายจ่ายลงทุนประเภทเงินลงทุนเป็นส่วนใหญ่
    และมีสัดส่วนเล็กน้อยในการซื้อเครื่องจักรอุปกรณ์เพิ่ม ในกรณีนี้เป็นกลุ่มอุตสาหกรรมรองเท้า
    กลุ่มอิเลคทรอนิคส์ และพลังงาน
    ซึ่งมีวัตถุประสงค์เพื่อปรับกระบวนการผลิตให้สอดคล้องกับความต้องการของตลาด
    และเทคโนโลยีที่เปลี่ยนแปลงไป ตลอดจนให้มีสามารถแข่งขันกับคู่แข่งได้
    หรือเพิ่มประสิทธิภาพในระบบงานของบริษัท ส่วนในเรื่องเกี่ยวกับผลตอบแทนจากการลงทุนนั้น
    จะเห็นได้จากเงินลงทุนที่กลุ่มบริษัทได้ลงทุนในโครงการผลิตกระแสไฟฟ้าในประเทศจีน
    ซึ่งเป็นรายจ่ายลงทุนส่วนใหญ่ของบริษัท จำนวนเงินประมาณ 3,900 ล้านบาท ในระยะเวลา
    3 ปีที่ผ่านมา บริษัทในกลุ่มได้รับผลตอบแทนประมาณปีละ 6 ล้านเหรียญสหรัฐ
    หรือสัดส่วนผลตอบแทนจากเงินลงทุนประมาณ ร้อยละ 6 – 7 ต่อปี
    ซึ่งเดิมบริษัทเคยคาดหวังไว้ประมาณร้อยละ 10 – 12 ต่อปี สาเหตุของความแตกต่าง
    เนื่องจากบางโครงการยังขาดทุนอยู่ จึงยังจ่ายเงินปันผลไม่ได้
    แต่ส่วนใหญ่มีผลกำไรประกอบกับราคาขายต่อหน่วยลดต่ำลง จึงทำให้กำไรลดลง

  (2) แผนรายจ่ายลงทุน

ขณะนี้บริษัทยังไม่มีแผนรายจ่ายลงทุนเพิ่ม นอกจากที่มีการลงทุนแล้วและตั้งเป็นโครงการไว้แล้ว
แต่ก็กำลังหาลู่ทางการลงทุนเพิ่มเติมอยู่

3.4 แหล่งที่มาของเงินลงทุน

(1) ส่วนของผู้ถือหุ้น ณ วันที่ 31 ธันวาคม 2544 บริษัทมีเงินทุนจดทะเบียนและชำระ

  แล้ว 3,000 ล้านบาท มีกำไรสะสมรวม 4,994 ล้านบาท
  ปรับปรุงด้วยกำไรจากการแปลงงบการเงินที่เป็นเงินตราต่างประเทศและกำไรที่ยังไม่เกิดขึ้นจริงจากการเปลี่ยนแปลงมูลค่าของเงินลงทุน
  จำนวน 1,074.5 ล้านบาท บวกส่วนเกินมูลค่าหุ้น 2,599 ล้านบาท
  หักหุ้นของบริษัทที่ถือโดยบริษัทย่อย 217.57 ล้านบาท ดังนั้น ส่วนของผู้ถือหุ้นของบริษัท ณ
  วันดังกล่าวมีจำนวน 11,450 ล้านบาท จำนวนกำไรสะสมที่ยังไม่ได้จัดสรร ณ วันสิ้นปี 2544
  ลดลงจากสิ้นปี 2543 จำนวน 163.22 ล้านบาท มีสาเหตุหลักมาจากในไตรมาสที่ 3 ของ ปี
  2544 บริษัทย่อยได้ขายเงินลงทุนคือ หุ้นของบริษัทที่ถือโดยบริษัทย่อย
  ผ่านทางตลาดหลักทรัพย์แห่งประเทศไทย โดยเกิดผลต่างระหว่างราคาทุน และมูลค่าขายจำนวน
  715 ล้านบาท ตามมาตรฐานการบัญชีได้กำหนดให้แสดงเป็นรายการหักในงบกำไรสะสม
  ซึ่งบริษัทได้เปิดเผยไว้แล้วในหมายเหตุประกอบงบการเงิน ข้อ 9 ประจำไตรมาสที่ 3
  ของปัจจุบัน ในส่วนของผู้ถือหุ้นรายการอื่นๆ เป็นไปโดยปกติ
  ซึ่งมีแหล่งเงินทุนเพิ่มขึ้นจากกำไรจากการดำเนินงานมาโดยตลอด
  และหักส่วนที่ได้จ่ายผลตอบแทนให้ผู้ถือหุ้นในอัตราที่เหมาะสมแล้ว

(2) ความเหมาะสมของโครงสร้างเงินทุน

  จากข้อมูลข้างต้นบริษัทมีเงินในส่วนของผู้ถือหุ้นรวม 11,450 ล้านบาท ตามรายละเอียดใน (1)
  มีหนี้สินรวม 4,901 ล้านบาท อัตราส่วนหนี้สินต่อส่วนของผู้ถือหุ้นเท่ากับ 0.39 เท่า
  และอัตราส่วนความสามารถในการชำระดอกเบี้ยเท่ากับ 12.75 เท่า
  ซึ่งถ้าเทียบกับกิจการอื่นในอุตสาหกรรม อัตราส่วนของหนี้สินต่อส่วนของผู้ถือหุ้นโดยทั่วไป ประมาณ
  1.5 ถึง 2 เท่า และอัตราส่วนความสามารถในการชำระดอกเบี้ยกำหนดทั่วไปเพียง 2 – 3
  เท่า แสดงถึงบริษัทมีโครงสร้างเงินทุนที่เหมาะสม
  และมีความสามารถในการจ่ายชำระหนี้ได้อย่างเพียงพอ

(3) หนี้สิน

บริษัทมีหนี้สินระยะสั้นกับบุคคลภายนอก จำนวน 1,385 ล้านบาท และหนี้สินระยะยาว จำนวน
1,000 ล้านบาท ซึ่งทยอยครบกำหนดชำระในระยะเวลาอีก 2 ปีข้างหน้า
โดยมีอัตราดอกเบี้ยอิงกับอัตราดอกเบี้ยเงินกู้ยืมขั้นต่ำ บริษัทไม่มีหลักประกันต่อภาระหนี้สินดังกล่าว
สัญญากู้ยืมเงินระยะยาวได้ระบุข้อปฏิบัติและข้อจำกัดบางประการ เช่น
การดำรงอัตราส่วนหนี้สินรวมต่อส่วนของผู้ถือหุ้น ข้อจำกัดในการจำหน่าย
จ่ายโอนหรือก่อภาระผูกพันในที่ดินและสิ่งปลูกสร้างบางส่วนของบริษัทฯ
ด้านความเสี่ยงจากสกุลเงินที่กู้นั้น เนื่องจากเงินกู้ยืมดังกล่าวเป็นสกุลเงินบาท
จึงไม่มีผลต่อการเปลี่ยนแปลงของอัตราแลกเปลี่ยน

3.5 ปัจจัยและอิทธิพลหลักที่อาจมีผลต่อผลการดำเนินงานหรือฐานะการเงินในอนาคต

ณ วันที่ 31 ธันวาคม 2544 บริษัท ยูเนี่ยนเอ็นเนอร์ยี่ จำกัด ซึ่งเป็นบริษัทย่อยมีการลงทุนในบริษัท
ยูเนี่ยนเพาเวอร์ดีเวลลอปเม้นท์ จำกัด ในรูปของเงินลงทุน
เงินให้กู้ยืมและเงินทดรองจ่ายเป็นจำนวนเงินรวม 1,004 ล้านบาท
ซึ่งภายในเงินจำนวนนี้ได้รวมรายการการตกลงขายเงินลงทุนบางส่วน ให้กับบริษัทต่างประเทศ
โดยสัญญาซื้อขายมีเงื่อนไขว่าการซื้อขายและการชำระเงินจะสมบูรณ์ต่อเมื่อเหตุการณ์ที่กำหนดไว้ในสัญญาเกิดขึ้นแล้ว
แต่เนื่องจากโครงการนี้ได้มีการเลื่อนกำหนดการจากเดิมในปี 2540 มาจนถึงปัจจุบัน
และขณะนี้ยังไม่สามารถกำหนดแน่นอนว่าจะเริ่มดำเนินงานได้เมื่อใด
ปัจจุบันอยู่ในขั้นตอนระหว่างรอการพิจารณาจากรัฐบาล ดังนั้น
โอกาสที่บริษัทจะได้รับผลตอบแทนจากการลงทุนและการได้รับคืนเงินดังกล่าว
ขึ้นอยู่กับความสำเร็จในการดำเนินโครงการผลิตกระแสไฟฟ้าและความสามารถของบริษัท
ยูเนี่ยนเพาเวอร์ ดีเวลลอปเม้นท์ จำกัด
ในการหาแหล่งเงินกู้เพื่อพัฒนาโครงการให้สามารถดำเนินงานได้